ลิเวอร์พูล รายได้เท่าไร
เมื่อวันก่อนมีบอลศึกวันแดงเดือด แมนยู-ลิเวอร์พูล ผลปรากฏว่าลิเวอร์พูลพลาดท่าให้กับ แรชฟอร์ด ของแมนยู ลงทุนแมนเคยเขียนเรื่องบริษัทแมนยูไปแล้ว มาวันนี้จึงอยากจะขอเล่าเรื่องราวของลิเวอร์พูล ถือว่าเป็นการปลอบใจที่ต้องแพ้ไปอย่างน่าเสียดาย
12 มี.ค. 2561

ลิเวอร์พูล รายได้เท่าไร / โดย ลงทุนแมน
เมื่อวันก่อนมีบอลศึกวันแดงเดือด แมนยู-ลิเวอร์พูล
ผลปรากฏว่าลิเวอร์พูลพลาดท่าให้กับ แรชฟอร์ด ของแมนยู
ลงทุนแมนเคยเขียนเรื่องบริษัทแมนยูไปแล้ว
มาวันนี้จึงอยากจะขอเล่าเรื่องราวของลิเวอร์พูล
ถือว่าเป็นการปลอบใจที่ต้องแพ้ไปอย่างน่าเสียดาย
รู้ไหมว่าก่อนปี 1892 เมืองลิเวอร์พูลมีสโมสรฟุตบอลเพียงแห่งเดียวคือ สโมสรเอฟเวอร์ตัน
แต่ความขัดแย้งระหว่างกลุ่มผู้บริหารของสโมสรเอฟเวอร์ตันจึงทำให้เกิดสโมสรลิเวอร์พูลขึ้นมา
ที่สำคัญคนที่ก่อตั้งสโมสรลิเวอร์พูลก็เป็นผู้บริหารของทีมเอฟเวอร์ตันด้วย
ต้นกำเนิดของลิเวอร์พูลเกิดขึ้นในปี 1892 หลังจากที่นายจอห์น โฮลดิง ซึ่งขณะนั้นเป็นนักธุรกิจชาวเมืองลิเวอร์พูล และเป็นหนึ่งในทีมผู้บริหารของสโมสรเอฟเวอร์ตันได้สร้างสนามฟุตบอลแอนฟิลด์ซึ่งแต่เดิมนั้นให้เอฟเวอร์ตันเช่า
ต่อมานายจอห์นโฮลดิง ได้ขอขึ้นค่าเช่าแต่กลับถูกกลุ่มผู้บริหารของเอฟเวอร์ตันคนอื่นปฏิเสธแนวคิดนี้ เอฟเวอร์ตันจึงตัดสินใจ ย้ายไปสร้างสนามของตัวเองอีกฟากของสวนสาธารณะสแตนลีย์พาร์ค โดยใช้ชื่อว่า กูดิสันพาร์ค
นายจอห์น โฮลดิง มีแนวคิดที่จะสร้างทีมฟุตบอลขึ้นมา จึงไปไปชวนเพื่อนสนิทของเขาชื่อ นายจอห์น แมคเคนน่า มาทำหน้าที่ผู้จัดการทีมซึ่งต่อมาก็ทำหน้าที่ประธานสโมสรด้วยและได้ตั้งชื่อทีมฟุตบอลนี้ว่า ลิเวอร์พูล ฟุตบอล คลับ หรือที่เรารู้จักกันว่า หงส์แดงนั่นเอง (ไม่ใช่เป็ด)
ต่อมาลิเวอร์พูลจึงได้ยื่นเข้าสู่ระบบฟุตบอลลีกกับสมาคมฟุตบอลอังกฤษ แต่กลับถูกปฏิเสธเพราะว่า ในเมืองนี้มีทีมเอฟเวอร์ตันอยู่แล้วนั่นเอง
ทำให้สโมสรต้องจำใจไปแข่งตั้งแต่ลีกสมัครเล่นก่อนที่คว้าแชมป์ ทำให้ถูกคัดเลือกให้ลงเล่นในดิวิชั่น 2 ในฤดูกาล 1893-1894 ซึ่งเป็นการแข่งขันที่สมาคมฟุตบอลอังกฤษให้การยอมรับแบบเป็นทางการ
และหลังจากนั้นลิเวอร์พูลก็ไต่เต้าขึ้นมาได้แชมป์มากมาย
ลิเวอร์พูลเป็นทีมที่ครองแชมป์ลีกสูงสุดได้ถึง 18 สมัย เป็นรองเพียงสโมสรแมนเชสเตอร์ยูไนเต็ดที่ได้แชมป์ลีกสูงสุด 20 สมัย
แต่ลิเวอร์พูลเป็นทีมจากอังกฤษที่ครองถ้วยยูโรเปี้ยนคัพ (ปัจจุบันคือ ยูฟ่า แชมป์เปี้ยนส์ลีก) มากที่สุดถึง 5 สมัย
ลิเวอร์พูลยังเป็น 1 ใน 10 ทีมฟุตบอลที่มีมูลค่าสูงที่สุดในโลก
จากการจัดอันดับของนิตยสาร Forbes ในช่วงปี 4 ปีที่ผ่านมา  มูลค่าของลิเวอร์พูลเพิ่มขึ้นกว่าเท่าตัวจาก 22,528 ล้านบาทในปี 2014 จนมีมูลค่ากว่า 47,774 ล้านบาท ในปี 2017
แล้วลิเวอร์พูลมีรายได้เท่าไร?
ปี 2015 รายได้ 13,068 ล้านบาท กำไร 2,578 ล้านบาท
ปี 2016 รายได้ 13,244 ล้านบาท ขาดทุน 932 ล้านบาท
ปี 2017 รายได้ 16,016 ล้านบาท กำไร 1,716 ล้านบาท
โดยผลขาดทุนในปี 2016  นอกเหนือจากการซื้อขายผู้เล่นที่ขาดทุนกว่า 1,400 ล้านบาทในฤดูกาล 2015/2016 ยังเกิดจากการต่อเติมสนามแอนฟิลด์ ฝั่งอัฒจันทร์เมนสแตนด์เพื่อเพิ่มที่นั่งของแฟนบอล ซึ่งใช้งบลงทุนกว่า 5,000 ล้านบาท
แต่สโมสรคาดว่า ความจุที่เพิ่มมากขึ้นจะเพิ่มรายได้จากการขายตั๋วกว่า 880 ล้านบาทต่อฤดูกาลหลังจากนี้
ปัจจุบัน สัดส่วนรายได้ของสโมสรมาจาก
รายได้จากสปอนเซอร์ 38%
รายได้จากการขายลิขสิทธิ์ถ่ายทอดสด 43%
รายได้จากการขายตั๋ว เสื้อ และของที่ระลึก 19%
ในฤดูกาล 2017/2018 ลิเวอร์พูลยังได้สิทธิ์เข้ามาเล่นฟุตบอลยูฟ่า แชมป์เปี้ยนส์ลีก
ถามว่ารายการนี้ดียังไง?
คำตอบคือ นอกจากจะเป็นทัวร์นาเมนต์ที่ใหญ่ที่สุดในระดับสโมสรในยุโรป ยังมีเงินรางวัลมหาศาลที่ล่อใจหลายๆ ทีมอยู่
โดยทุกทีมที่เข้ามาเล่นในรายการนี้ ได้ค่าตอบแทนรอบแบ่งกลุ่ม (Group stage)  จำนวน 495 ล้านบาท และในรอบนี้ ทีมที่ชนะจะได้เงินรางวัลนัดละ 59 ล้านบาท เสมอได้เงินรางวัลนัดละ 20 ล้านบาท
ถ้าได้เข้ารอบ 16 ทีม ได้เงินอีก 234 ล้านบาท
ถ้าได้เข้ารอบ 8 ทีม ได้เงินอีก 254 ล้านบาท
ถ้าได้เข้ารอบ 4 ทีม ได้เงินอีก 293 ล้านบาท
เงินรางวัลทีมรองชนะเลิศ 429 ล้านบาท
เงินรางวัลทีมชนะเลิศ 605 ล้านบาท
สำหรับลิเวอร์พูลในรอบ Group stage นั้น ลงแข่ง 6 นัด ชนะ 3 เสมอ 3 และล่าสุดได้เข้ารอบ 8 ทีม นั่นหมายความว่า ตอนนี้ลิเวอร์พูลมีเงินรางวัลในรายการนี้แล้วไม่ต่ำกว่า 1,220 ล้านบาท
และถ้าโชคดีคว้าแชมป์ได้ก็อาจจะทำเงินรางวัลได้ถึง มากกว่า 2,000 ล้านบาท
นี่ยังไม่รวมค่าลิขสิทธิ์ถ่ายทอด เงินจากสปอนเซอร์ ยอดขายจากการโฆษณาต่างๆ อีกมหาศาล
ฤดูกาลนี้ลิเวอร์พูลถือว่าใช้จ่ายเงินในตลาดนักเตะได้อย่างมีประสิทธิภาพ แม้ว่าต้องจ่ายซื้อเฟอร์กิล ฟาน ไดค์ กองหลังค่าตัวแพงที่สุดในโลกกว่า 3,300 ล้านบาท
แต่ก็สามารถทำกำไรจากการขายฟิลิปเป้ คูตินโญ่ กองกลางชาวบราซิลไปได้กว่า 6,200 ล้านบาท ทั้งๆ ที่ซื้อมาเพียง 374 ล้านบาท
สุดท้ายคงต้องขอปลอบใจแฟนหงส์แดงว่า ถึงแม้ลิเวอร์พูลจะแพ้แมนยูไปเมื่อวันก่อน แต่ก็ไม่แน่ว่าจบฤดูกาลนี้ ลิเวอร์พูลอาจกลับมาแซงแมนยูก็เป็นได้..
----------------------
<ad> หนังสือลงทุนแมน 2.0 วางแผงแล้ว
หาซื้อได้ที่ร้านหนังสือชั้นนำทั่วประเทศ
----------------------
Reference
-
-
-
-
-
-
-
-
-
-
[4725].